കുറവിലങ്ങാട്ട് ബസ് കാത്തിരിപ്പിന് ഇടമില്ല ആശ്രയം പെരുവഴിതന്നെ കുറവിലങ്ങാട്: വികസന മാമാങ്കങ്ങളും പ്രഖ്യാപനങ്ങളും ആവര്ത്തിക്കുന്പോഴും കുറവിലങ്ങാട്ട് എത്തുന്നവര്ക്ക് ബസ് കാത്തിരിപ്പിനു ശരണം പെരുവഴി മാത്രം. ഏതെങ്കിലുമൊരു ബസ് സ്റ്റോപ്പിലാണ് ഈ സ്ഥിതിയെന്നു കരുതിയാല് തെറ്റും. പ്രധാന ബസ് സ്റ്റോപ്പുകളിലെല്ലാം യാത്രക്കാര് വെയിലും മഴയുമേറ്റ് പെരുവഴിയില്ത്തന്നെ നില്ക്കേണ്ടിവരും. കടത്തിണ്ണകളെ ആശ്രയിക്കാമെന്നു കരുതിയാല് ആ പ്രതീക്ഷയും വെറുതെയാകും. ബസ് കാത്തിരിപ്പുകേന്ദ്രങ്ങള് പലകുറി പുനഃക്രമീകരിച്ചതോടെ കടത്തിണ്ണകളില്പ്പോലും അഭയം തേടാനുള്ള സാഹചര്യമില്ല. ഏറെ തിരക്കേറിയ പഞ്ചായത്ത് ബസ് സ്റ്റാന്ഡ് ജംഗ്ഷനിലെ എംസി റോഡില് ബസ് കാത്ത് എവിടെ നില്ക്കണമെന്നതില്പ്പോലും വ്യക്തതയില്ല. കോട്ടയം ഭാഗത്തേക്കു പോകുന്ന ബസുകള് ബസ് സ്റ്റാന്ഡിന് എതിര്വശത്തും ചിലപ്പോള് കുറച്ച് തെക്കോട്ടു മാറ്റിയും നിര്ത്തുന്ന പതിവാണുള്ളത്. ഇവിടെയെങ്ങും നടപ്പാതയ്ക്കപ്പുറം ഒരു ആശ്രയം യാത്രക്കാര്ക്കില്ല. വൈക്കം റോഡില് കെ.ആര്. നാരായണന് ബൈപ്പാസിലൂടെ എത്തുന്ന വാഹനങ്ങളെ കാത്തിരിക്കുന്നവരുടെ സ്ഥിതിയും വ്യത്യസ്തമല്ല. ഇവിടെയും കുടയുംചൂടി മഴയത്തു നില്ക്കേണ്ട ഗതികേടാണുള്ളത്. പൊരിവെയിലും സഹിക്കേണ്ടിവരും. എംസി റോഡില് വടക്കോട്ടുള്ള വാഹനങ്ങളെ പഞ്ചായത്ത് ബസ് സ്റ്റാന്ഡ് ഭാഗത്ത് കാത്തുനില്ക്കുന്നവര്ക്ക് കടത്തിണ്ണകളെ ആശ്രയിക്കാമെങ്കിലും മഴയില്കുളിച്ചുവേണം ബസില് കയറാന്. സയന്സ് സിറ്റി അടക്കമുള്ള ശ്രദ്ധാകേന്ദ്രങ്ങള് ഉള്ക്കൊള്ളുന്ന കോഴായില് എത്തുന്പോള് സ്ഥിതി കൂടുതല് ദുരിതത്തിലാകും. പാലാ ഭാഗത്തേക്കും കോട്ടയം ഭാഗത്തേക്കുള്ള യാത്രക്കാര് മണിക്കൂറുകള് വഴിയോരത്തു നില്ക്കണം. വ്യാപാരസ്ഥാപനങ്ങള്പോലും ഇവിടെ ആശ്രയിക്കാനില്ല. റോഡുവികസനത്തിന്റെ പേരില് തണല്മരങ്ങള് വെട്ടിമുറിച്ചതോടെ ആ തണലും ഇല്ലാതായി. കോഴാ ജംഗ്ഷനില് വടക്കോട്ടുള്ള യാത്രക്കാര്ക്ക് ഏതു നിമിഷവും നിലംപൊത്താവുന്ന തരത്തിലുള്ള വെയ്റ്റിംഗ് ഷെഡില് അഭയംതേടാം. മേല്ക്കൂര തകര്ന്ന ഈ ബസ് കാത്തിരിപ്പുകേന്ദ്രത്തിലും കുടചൂടി വേണം നില്ക്കാന്. എംസി റോഡില് ഏറ്റുമാനൂരിനും കൂത്താട്ടുകുളത്തിനും ഇടയിലുള്ള പ്രധാന സ്ഥലമാണെങ്കിലും എംസി റോഡ് വികസനത്തില് ബസ്വേയോ ടാക്സി പാര്ക്കിംഗ് ക്രമീകരണങ്ങളോ പോലും കുറവിലങ്ങാടിനും സമീപ സ്ഥലങ്ങള്ക്കും ലഭിച്ചില്ല. കുറവിലങ്ങാടിനേക്കാള് പ്രാധാന്യം കുറഞ്ഞ പല സ്ഥലങ്ങളിലും സ്ഥലം ലഭ്യമാക്കി ബസ്വേയും പാര്ക്കിംഗ് ക്രമീകരണങ്ങളും ഒരുക്കിയെങ്കിലും കുറവിലങ്ങാടിന് ഇനിയും കാത്തിരിപ്പു മാത്രമാണു ബാക്കി.